
A leukotrién B4 szerepe a neutrofil granulociták migrációjában

Bevezetés:
A leukotrién B4 (LTB4) kemoattraktánsként fontos szerepet játszik a gyulladás és sebgyógyulás első lépéseiben. A mediátor által aktivált intracelluláris jelpálya már jól ismert, de endogén felszabadulásának mintázatáról, valamint a neutrofil rajzás során betöltött szerepéről még kevés ismeret áll rendelkezésünkre.
Célkitűzés:
Célunk az LTB4 endogén felszabadulási mintázatának, valamint a molekula által kiváltott neutrofil migráció és rajzás pontosabb megismerése.
Módszerek:
Az LTB4 endogén receptorának (BLT-1/block lipid transport-1) harmadik intracelluláris hurkába cirkulárisan permutált zöld fluoreszcens fehérjét illesztettünk, így létrehoztunk egy fluoreszcens bioszenzort (GEM-LTB4), melyben LTB4 jelenléte fluoreszcencia intenzitásváltozást vált ki. Szenzorunkat HEK293A sejtekben kifejezve optimalizáltuk és karakterizáltuk. Egerek csontvelejéből izolált neutrofil granulocitákat fMLP-vel stimuláltunk, majd szenzorunk segítségével vizsgáltuk az LTB4 szekrécióját. Kontroll gyanánt a sejtek LTB4 termelését ELISA méréssel igazoltuk. Létrehoztunk továbbá egy GEM-LTB4-et expresszáló transzgenikus zebradánió-vonalat, melyben a neutrofil granulociták steril sebzésre válaszul adott LTB4 termelését vizsgáltuk.
Eredmények:
Az egerek csontvelejéből izolált neutrofil granulociták fMLP stimulus hatására LTB4-et termeltek. A stimulált sejteket megfigyelve, szenzorunk segítségével akár egyedi neutrofilek környezetében kialakuló LTB4 hullámokat is ki tudtunk mutatni. Ezzel párhuzamosan a környező neutrofilekben a növekvő LTB4 koncentráció irányába nyúló állábak képződését észleltük. Transzgenikus, GEM-LTB4-et expresszáló zebradániók farokúszójának steril sebzését követően endogén LTB4 felszabadulást mértünk, melyet az LTB4 termelődését fokozó A23187 kalcium ionofórral serkenteni tudtunk. A kontrollként alkalmazott, az LTB4 termelődését gátló zileutonnal kezelt lárvákban nem alakult ki hasonló válasz.
Következtetés:
Létrehoztunk egy új fluoreszcens bioszenzort, melynek segítségével mind in vitro, mind in vivo vizsgálni tudjuk az LTB4 endogén felszabadulásának tér- és időbeli mintázatát, valamint neutrofil granulocitákra gyakorolt hatását.



